amanoisuno/poetBack huggingface dataset:
寄賈島 姚合 
漫向城中住，兒童不識錢。甕頭寒絕酒，灶額曉無煙。狂發吟如哭，愁來坐似禪。新詩有幾首，旋被世人傳。
寄王度居士 姚合 
憔悴王居士，顛狂不稱時。天公與貧病，時輩複輕欺。茅屋隨年借，盤餐逐日移。棄嫌官似夢，珍重酒如師。無竹栽蘆看，思山疊石為。靜窗留客話，古寺覓僧棋。瘦馬寒來死，羸童餓得癡。唯應尋阮籍，心事遠相知。
寄楊茂卿校書 姚合 
去年別君時，同宿黎陽城。黃河凍欲合，船入冰罅行。君為使滑州，我來西入京。丈夫不泣別，旁人歎無情。到京就省試，落籍先有名。慚辱鄉薦書，忽欲自受刑。還家豈無路，羞為路人輕。決心住城中，百敗望一成。腐草眾所棄，猶能化為螢。豈我愚暗身，終久不發明。所悲道路長，親愛難合併。還如舟與車，奔走各異程。耳目甚短狹，背面若聾盲。安得學白日，遠見君儀形。
寄杜師義 姚合 
出處難相見，同城似異鄉。點兵尋戶籍，燒藥試仙方。事校千般別，心還一種忙。黃金如化得，相寄亦何妨。
寄陸渾縣尉李景先 姚合 
微俸還同請，唯君獨自閑。地偏無驛路，藥賤管仙山。月色生松裏，泉聲在石間。吟詩複飲酒，何事更相關。
寄酬盧侍禦 姚合 
詩新得意恣狂疏，揮手終朝力有餘。今到詩家渾手戰，欲題名字倩人書。
寄主客張郎中 姚合 
年長方慕道，金丹事參差。故園歸未得，秋風思難持。蹇拙公府棄，朴靜高人知。以我齊杖屨，昏旭詎相離。吟詩紅葉寺，對酒黃菊籬。所賞未及畢，後遊良有期。粲粲華省步，屑屑旅客姿。未同山中去，固當殊路岐。
寄鄠縣尉李廓少府 姚合 
歲滿休為吏，吟詩著白衣。愛山閑臥久，在世此心稀。聽鶴向風立，捕魚乘月歸。此君才不及，謬得侍彤闈。
寄紫閣隱者 姚合 
自聞憔客說，無計得相尋。幾世傳高臥，全家在一林。養情書覽苦，采藥路多深。願得為鄰里，誰能說此心。
寄國子楊巨源祭酒 姚合 
日日新詩出，城中寫不禁。清高疑對竹，閒雅勝聞琴。門戶饒秋景，兒童解冷吟。雲山今作主，還借外人尋。
寄永樂長官殷堯藩 姚合 
故人為吏隱，高臥簿書間。繞院唯栽藥，逢僧只說山。此宵歡不接，窮歲信空還。何計相尋去，嚴風雪滿關。
冬夜書事寄兩省閣老 姚合 
天寒漸覺雁聲疏，新月微微玉漏初。海嶠只宜今日去，閣下群公盡高思，誰能攜酒訪貧居。
寄靈一律師 姚合 
梵書鈔律千餘紙，淨院焚香獨受持。童子病來煙火絕，清泉漱口過齋時。
郡中書事寄默然上人 姚合 
郡中饒野興，過客亦淹留。看月江樓曉，尋山石徑秋。意歸何處老，誰免此生愁。長愛東林子，安禪百事休。
寄張徯 姚合 
幽處尋書坐，朝朝閉竹扉。山僧封茗寄，野客乞詩歸。秋卷多唯好，時名屈更肥。明年取前字，杯酒賽春輝。
寄李頻 姚合 
閉門常不出，惟覺長庭莎。朋友來看少，詩書臥讀多。命隨才共薄，愁與醉相和。珍重君名字，新登甲乙科。
寄李群玉 姚合 
九衢名與利，無計擾閒人。道遠期輕世，才高貴重身。石脂稀勝乳，玉粉細於塵。骨換肌膚膩，心靈氣色真。嵩山高到日，洛水暖如春。居住應安穩，黃金幾灶新。
病中書事寄友人 姚合 
終日自纏繞，此身無適緣。萬愁生雨夜，百病湊衰年。多睡憎明屋，慵行待暖天。瘡頭梳有虱，風耳亂無蟬。換白方多錯，回金法不全。家貧何所怨，將在老僧邊。
九日寄錢可複 姚合 
數杯黃菊酒，千里白雲天。上國名方振，戎州病未痊。靜愁惟憶醉，閑走不勝眠。惆悵東門別，相逢知幾年。
春日早朝寄劉起居 姚合 
九衢寒霧斂，雙闕曙光分。彩仗迎春日，香煙接瑞雪。佩聲清漏間，天語侍臣聞。莫笑馮唐老，還來謁聖君。
秋日寄李支使 姚合 
秋思朝來起，侵人暑稍微。曉眠離北戶，午飯尚生衣。山靜雲初白，枝高果漸稀。聞君家海上，莫與燕同歸。
寄汴州令狐楚相公 姚合 
汴水從今不復渾，秋風鼙鼓動城根。梁園台館關東少，幾時詔下歸丹闕，還領千官入閣門。
寄東都分司白賓客 姚合 
闕下高眠過十旬，南宮印綬乞離身。詩中得意應千首，竹齋晚起多無事，唯到龍門寺裏頻。
寄裴起居 姚合 
千官曉立爐煙裏，立近丹墀是起居。彩筆專書皇帝語，書成幾卷太平書。
寄狄拾遺，時為魏州從事 姚合 
少在兵馬間，長還系戎職。雞飛不得遠，豈要生羽翼。三年城中游，與君最相識。應知我中腸，不苟念衣食。主人樹勳名，欲滅天下賊。愚雖乏智謀，願陳一夫力。人生須氣健，饑凍縛不得。睡當一席寬，覺乃千里窄。古人不懼死，所懼死無益。至交不可合，一合難離坼。君嘗相勸勉，苦語毒胸臆。百年心知同，誰限河南北。
金州書事寄山中舊友 姚合 
安康雖好郡，刺史是憨翁。買酒終朝飲，吟詩一室空。自知為政拙，眾亦覺心公。親事星河在，憂人骨肉同。簿書嵐色裏，鼓角水聲中。井邑神州接，帆檣海路通。野亭晴帶霧，竹寺夏多風。溉稻長洲白，燒林遠岫紅。舊山期已失，芳草思何窮。林下無相笑，男兒五馬雄。
寄紫閣無名頭陀 姚合 
峭行得如如，誰分聖與愚。不眠知夢妄，無號免人呼。山海禪皆遍，華夷佛豈殊。何因接師話，清淨在斯須。
寄郁上人 姚合 
此生修道淺，愁見未來身。誰為傳真諦，唯應是上人。自悲年已長，漸覺事難親。不向禪門去，他門無了因。
寄孫路秀才 姚合 
幽居鄰里少，江際複山阿。潮去蟬聲出，天晴鶴語多。老人能步蹇，才子奈貧何。曾見春官語，年來虛甲科。
寄安陸友人 姚合 
別路在春色，故人雲夢中。鳥啼三月雨，蝶舞百花風。煙束遠山碧，霞欹落照紅。想君登此興，回首念飄蓬。
寄馬戴 姚合 
天府鹿鳴客，幽山秋未歸。我知方甚愛，眾說以為非。隔屋聞泉細，和雲見鶴微。新詩此處得，清峭比應稀。
寄賈島，時任普州司倉 姚合 
長沙事可悲，普掾罪誰知。千載人空盡，一家冤不移。吟寒應齒落，才峭自名垂。地遠山重疊，難傳相憶詞。
寄楊工部，聞毗陵舍弟自罨溪入茶山 姚合 
採茶溪路好，花影半浮沉。畫舸僧同上，春山客共尋。芳新生石際，幽嫩在山陰。色是春光染，香驚日氣侵。試嘗應酒醒，封進定恩深。芳貽千裏外，怡怡太府吟。
寄陝州王司馬 姚合 
家寄秦城非本心，偶然頭上有朝簪。自當台直無因醉，欲知居處堪長久，須向山中學煮金。
寄賈島 姚合 
寂寞荒原下，南山只隔籬。家貧唯我並，詩好複誰知。草色無窮處，蟲聲少盡時。朝昏鼓不到，閑臥益相宜。
寄崔之仁山人 姚合 
百門坡上住，石屋兩三間。日月難教老，妻兒乞與閑。仙經揀客問，藥債煮金還。何計能相訪，終身得在山。
寄嵩岳程光范 姚合 
相別何容易，相逢便歲年。客來嫌路遠，誰得到君邊。嶽色鳥啼裏，鐘聲竹影前。只應訪支遁，時得話詩篇。
洛下夜會寄賈島 姚合 
洛下攻詩客，相逢只是吟。夜觴歡稍靜，寒屋坐多深。烏府偶為吏，滄江長在心。憶君難就寢，燭滅複星沉。
寄華州李中丞 姚合 
毛女峰前郡，煙霞氣轉清。庭分靈掌影，窗度瀑泉聲。蘚徑人稀到，松齋藥自生。常餐亦芝朮，閑客是公卿。看水逢仙鶴，登樓見帝城。養生非酒病，難隱是詩名。省署嘗連步，江皋欲獨耕。偶題無六義，聊以達微誠。
病中辱諫議惠甘菊藥苗，因以詩贈 姚合 
蕭蕭一畝宮，種菊十餘叢。採摘和芳露，封題寄病翁。熟宜茶鼎裏，餐稱石甌中。香潔將何比，從來味不同。
舟行書事，寄杭州崔員外 姚合 
張頤任酒澆，開眼信花燒。舊國歸何滯，新知別又遙。夜行篙觸石，晚泊纜依橋。若未重相見，無門解寂寥。
寄元緒上人 姚合 
石窗紫蘚牆，此世此清涼。研露題詩潔，消冰煮茗香。閑雲春影薄，孤磬夜聲長。何計休為吏，從師老草堂。
寄白閣默然 姚合 
白閣峰頭雪，城中望亦寒。高僧多默坐，清夜到明看。世上無諸苦，林間只一餐。嘗聞南北教，所得比師難。
夏日書事寄丘亢處士 姚合 
暑天難可度，豈複更持觴。樹裏鳴蟬咽，宮中午漏長。病夫心益躁，靜者室應涼。幾欲相尋去，紅塵滿路旁。
秋中寄崔道士 姚合 
貧居雀喧噪，況乃靜巷陌。夜眠睡不成，空庭聞露滴。旁有一杯酒，歡然如對客。月光久逾明，照得筆墨白。平生志舒豁，難可似茲夕。四肢得自便，雖勞不為役。故人山中住，善治活身策。五穀口不嘗，比僧更閑寂。我今暫得安，自謂脫幽戚。君身長逍遙，日月爭老得。
寄華州崔中丞 姚合 
蓮華峰下郡，仙洞亦難勝。閭裏蒼苔水，虛空瀑布冰。酒香和藥熟，山峭過雲登。清淨黎人泰，唯憂急詔征。
秋日書事，寄秘書竇少監 姚合 
秋氣日騷騷，星星雙鬢毛。涼天吟自遠，清夜夢還高。林下期同去，人間共是勞。頭巾何所直，且漉甕頭糟。
友人南游不回因寄 姚合 
相思春樹綠，千里亦依依。鄠杜月頻滿，瀟湘人不歸。桂花風畔落，煙草蝶雙飛。一別無消息，水南車跡稀。
早春山居寄城中知己 姚合 
陽和潛發蕩寒陰，便使川原景象深。入戶風泉聲瀝瀝，雖有眼前詩酒興，邀遊爭得稱閒心。
辭白賓客歸後寄 姚合 
千騎紅旗不可攀，水頭獨立暮方還。家人怪我渾如病，尊酒休傾筆硯間。
寄右史李定言 姚合 
才歸龍尾含雞舌，更立螭頭運兔毫。閶闔欲開金漏盡，冕旒初坐禦香高。
寄絳州李使君 姚合 
獨施清靜化，千里管橫汾。黎庶應深感，朝廷亦細聞。心期在黃老，家事是功勳。物外須仙侶，人間要使君。花多勻地落，山近滿廳雲。戎客無因去，西看白日曛。
寄送盧拱秘書游魏州 姚合 
太行山下路，荊棘昨來平。一自開元後，今逢上客行。地形吞北虜，人事接東京。掃灑氛埃靜，遊從氣概生。薊門春不豔，淇水暖還清。看野風情遠，尋花酒病成。官閑身自在，詩逸語縱橫。車馬回應晚，煙光滿去程。
秋晚夜坐寄院中諸曹長 姚合 
腰間垂印囊，白髮未歸鄉。還往應相責，朝昏亦自傷。窮愁山影峭，獨夜漏聲長。寂寞難成寐，寒燈侵曉光。
書懷寄友人 姚合 
精心奉北宗，微宦在南宮。舉世勞為適，開門事不窮。年來複幾日，蟬去又鳴鴻。衰疾誰人問，閒情與酒通。四鄰寒稍靜，九陌夜方空。知老何山是，思歸愚穀中。
寄無可上人 姚合 
十二門中寺，詩僧寺獨幽。多年松色別，後夜磬聲秋。見世慮皆盡，來生事更修。終須執瓶缽，相逐入牛頭。
寄暉上人 姚合 
日出月複沒，悠悠昏與明。修持經幾劫，清淨到今生。林下知無相，人間苦是情。終期逐師去，不擬老塵纓。
寄李幹 姚合 
尋常自怪詩無味，雖被人吟不喜聞。見說與君同一格，數篇到火卻休焚。
寄賈島浪仙 姚合 
悄悄掩門扉，窮窘自維縶。世途已昧履，生計複乖緝。疏我非常性，端峭爾孤立。往還縱雲久，貧蹇豈自習。所居率荒野，寧似在京邑。院落夕彌空，蟲聲雁相及。衣巾半僧施，蔬藥常自拾。凜凜寢席單，翳翳灶煙濕。頹籬裏人度，敗壁鄰燈入。曉思已暫舒，暮愁還更集。風淒林葉萎，苔糝行徑澀。海嶠誓同歸，橡栗充朝給。
寄九華費冠卿 姚合 
逍遙罾繳外，高鳥與潛魚。闕下無朝籍，林間有詔書。夜眠青玉洞，曉飯白雲蔬。四海人空老，九華君獨居。此心誰複識，日與世情疏。
寄不疑上人 姚合 
是法修行遍，方棲不二門。隨緣嫌寺著，見性覺經繁。所歎身將老，始聞師一言。塵沙千萬劫，劫盡佛長存。
寄主客劉郎中 姚合 
漢朝共許賈生賢，遷謫還應是宿緣。仰德多時方會面，清景早朝吟麗思，題詩應費益州箋。
寄周十七起居 姚合 
冬冬九陌鼓聲齊，百辟朝天馬亂嘶。月照濃霜寒更遠，莫笑老人多獨出，晴山荒景覓詩題。
秋夜寄默然上人 姚合 
霜月靜幽居，閑吟夢覺初。秋深夜迢遞，年長意蕭疏。海上歸難遂，人間事盡虛。賴師方便語，漸得識真如。
寄王玄伯 姚合 
夜歸曉出滿衣塵，轉覺才名帶累身。莫覓舊來終日醉，世間杯酒屬閒人。
寄山中友人 姚合 
昨秋今複春，役役是非身。海上無歸路，城中作老人。流年何處在，白日每朝新。聞有長生術，將求未有因。
寄陝府內兄郭冏端公 姚合 
蹇鈍無大計，酷嗜進士名。為文性不高，三年住西京。相府執文柄，念其心專精。薄藝不退辱，特列為門生。事出自非意，喜常少於驚。春榜四散飛，數日遍八紘。眼始見花發，耳得聞鳥鳴。免同去年春，兀兀聾與盲。家寄河朔間，道路出陝城。暌違逾十年，一會豁素誠。同遊山水窮，狂飲飛大觥。起坐不相離，有若親弟兄。中外無親疏，所算在其情。久客貴優饒，一醉舊疾平。家遠歸思切，風雨甚亦行。到茲戀仁賢，淹滯一月程。新詩忽見示，氣逸言縱橫。纏綿意千里，騷雅文發明。永晝吟不休，咽喉幹無聲。羈貧重金玉，今日金玉輕。
寄題蔡州蔣亭兼簡田使君 姚合 
幾歲亂軍裏，蔣亭名不銷。無人知舊徑，有藥長新苗。樹宿山禽靜，池通野水遙。何因同此醉，永望思蕭條。
山居寄友人 姚合 
獨在山阿裏，朝朝遂性情。曉泉和雨落，秋草上階生。因客始沽酒，借書方到城。詩情聊自遣，不是趁聲名。
寄崔之仁山人 姚合 
不得之仁消息久，秋來體色複何如。苦將杯酒判身病，幾時身計渾無事，揀取深山一處居。
寄主客劉員外 姚合 
蟬稀蟲唧唧，露重思悠悠。靜者多便夜，豪家不見秋。同歸方欲就，微恙幾時瘳。今日滄江上，何人理釣舟。
山中寄友人 姚合 
路岐何渺邈，在客易蹉跎。卻是去家遠，因循住日多。幾看春草綠，又見塞鴻過。未有進身處，忍教拋薜蘿。
寄友人 姚合 
日暮掩重扉，抽簪複解衣。漏聲林下靜，螢色月中微。秋霽露華結，夜深人語稀。殷勤故山路，誰與我同歸。
寄李餘臥疾 姚合 
窮節彌慘栗，我詎自雲樂。伊人嬰疾恙，所對唯苦藥。寂寞行稍稀，清羸餐自薄。幽齋外浮事，夢寐亦簡略。雪戶掩複明，風簾卷還落。方持數杯酒，勉子同斟酌。
寄白石師 姚合 
白石師何在，師禪白石中。無情雲可比，不食鳥難同。屨下蒼苔雪，龕前瀑布風。相尋未有計，只是禮虛空。
寄賈島 姚合 
疏拙只如此，此身誰與同。高情向酒上，無事在山中。漸老病難理，久貧吟益空。賴君時訪宿，不避北齋風。
寄默然上人 姚合 
晨餐夜複眠，日與月相連。天下誰無病，人間樂是禪。幾生通佛性，一室但香煙。結得無為社，還應有宿緣。
寄不出院僧 姚合 
不行門外地，齋戒得清真。長食施來飯，深居鎖定身。朝昏常傍佛，起坐省逢人。非獨心常淨，衣無一點塵。
萬年縣中雨夜會宿寄皇甫甸 姚合 
縣齋還寂寞，夕雨洗蒼苔。清氣燈微潤，寒聲竹共來。蟲移上階近，客起到門回。想得吟詩處，唯應對酒杯。
寄舊山隱者 姚合 
別君須臾間，曆日兩度新。念彼白日長，複值人事並。未改當時居，心事如野雲。朝朝恣行坐，百事都不聞。奈何道未盡，出山最艱辛。奔走衢路間，四枝不屬身。名在進士場，筆毫爭等倫。我性本樸直，詞理安得文。縱然自稱心，又不合眾人。以此名字低，不如風中塵。昨逢賣藥客，雲是居山鄰。說君憶我心，憔悴其形神。昔是同枝鳥，今作萬里分。萬里亦未遙，喧靜終難群。
新居秋夕寄李廓 姚合 
羈滯多共趣，屢屢同室眠。稍暇更訪詣，寧唯候招延。愧君備蔬藥，識我性所便。罷吏童僕去，灑掃或自專。古巷人易息，疏迥自江邊。幸當中秋夕，複此無雲天。月華更漏清，露葉光彩鮮。四鄰亦悄悄，中懷益纏綿。茲境罕能致，居閑得彌偏。數杯罷複飲，共想山中年。
贈盧大夫將軍 姚合 
將軍身在城，詎得虜塵清。釀酒邀閑客，吟詩直禁營。蒼鷹春不下，戰馬夜空鳴。碣石應無業，皇州獨有名。上山嫌髀重，拔劍歎衣生。公議今如此，登壇到即行。
贈供奉僧次融 姚合 
會解如來意，僧家獨有君。開經對天子，騎馬過聲聞。本寺遠於日，新詩高似雲。熱時吟一句，涼冷勝秋分。
贈王尊師 姚合 
先生自說瀛洲路，多在青松白石間。海岸夜中常見日，今日偶聞塵外事，朝簪未擲複何顏。
贈常州院僧 姚合 
一住毗陵寺，師應只信緣。院貧人施食，窗靜鳥窺禪。古磬聲難盡，秋燈色更鮮。仍聞開講日，湖上少魚船。
贈盧沙彌小師 姚合 
怕見世間事，削頭披佛衣。年小未受戒，會解如老師。天與出家腸，一食齋不饑。麻履踏雪路，與馬不肯騎。嫌我身腥膻，似我見戎夷。彼此見會異，對面成別離。我師文宣王，立教垂書詩。但全仁義心，自然便慈悲。兩教大體同，無處辨是非。莫以衣服別，到頭不相知。
贈張籍太祝 姚合 
絕妙江南曲，淒涼怨女詩。古風無手敵，新語是人知。飛動應由格，功夫過卻奇。麟台添集卷，樂府換歌詞。李白應先拜，劉禎必自疑。貧須君子救，病合國家醫。野客開山借，鄰僧與米炊。甘貧辭聘幣，依選受官資。多見愁連曉，稀聞債盡時。聖朝文物盛，太祝獨低眉。
贈丘郎中 姚合 
繞籬栽杏種黃精，曉侍爐煙暮出城。萬事將身求總易，學君難得是長生。
贈王建司馬 姚合 
久向空門隱，交親亦不知。文高輕古意，官冷似前資。老覺僧齋健，貧還酒債遲。仙方小字寫，行坐把相隨。
贈任士曹 姚合 
憲皇十一祀，共得春闈書。道直淹曹掾，命通侍玉除。浮生年月促，九陌笑言疏。何計同歸去，滄江有弊廬。
贈劉叉 姚合 
自君離海上，垂釣更何人。獨宿空堂雨，閑行九陌塵。避時曾變姓，救難似嫌身。何處相期宿，咸陽酒市春。
贈僧紹明 姚合 
西方清淨路，此路出何門。見說師知處，從來佛不言。今生多病惱，自曉至黃昏。唯寐方無事，那堪夢亦喧。
贈張質山人 姚合 
先生居處僻，荊棘與牆齊。酒好寧論價，詩狂不著題。燒成度世藥，踏盡上山梯。懶聽閒人語，爭如穀鳥啼。
贈少室山麻襦僧 姚合 
只辮麻為衲，此中經幾春。庵前多猛獸，徑小絕行人。泉近濆瓶履，山深少垢塵。想師正法指，喻我獨迷津。
贈王山人 姚合 
賢哲論獨誕，吾宗次定今。詩吟天地廣，覺印果因深。教演歸恭敬，名標中外欽。既能施六度，了悟達雙林。
贈終南山傅山人 姚合 
七十未成事，終南蒼鬢翁。老來詩興苦，貧去酒腸空。蟠蟄身仍病，鵬摶力未通。已無燒藥本，唯有著書功。白馬時何晚，青龍歲欲終。生涯枯葉下，家口亂雲中。潭靜魚驚水，天晴鶴唳風。悲君還姓傅，獨不夢高宗。
使兩浙贈羅隱 姚合 
平日時風好涕流，讒書雖盛一名休。寰區歎屈瞻天問，何當世祖從人望，早以公台命卓侯。